อายิโนะฯชะงักสินค้าใหม่รอกำลังซื้อฟื้น
โพสต์ทูเดย์ &#8211; อายิโนะโมะโต๊ะรับชะลอแผนสินค้าใหม่ คาดปีหน้าลุยตลาดรอบใหม่ เล็งโดดสู้ตลาดอาหารแช่แข็งในประเทศ
25 ก.ย. 2552

โพสต์ทูเดย์ – อายิโนะโมะโต๊ะรับชะลอแผนสินค้าใหม่ คาดปีหน้าลุยตลาดรอบใหม่ เล็งโดดสู้ตลาดอาหารแช่แข็งในประเทศ
นายพิเชียร คูสมิทธิ์ รองกรรมการผู้จัดการใหญ่ บริษัท อายิโนะโมะโต๊ะ (ประเทศไทย) เปิดเผยว่า แม้ธุรกิจสินค้าอุปโภคบริโภคจะได้รับผลกระทบจากภาวะเศรษฐกิจและการเมืองน้อยกว่าสินค้ากลุ่มอื่น แต่ยอมรับว่ายังกังวลกับกำลังซื้อของผู้บริโภคที่ระมัดระวังการจับจ่าย ทำให้ในปีนี้บริษัทได้ชะลอแผนเปิดตัวสินค้ากลุ่มใหม่ๆ ออกไปเป็นปีหน้า และเน้นกระตุ้นยอดขายสินค้าเดิมที่มีอยู่
ทั้งนี้ ในปีหน้าบริษัทมีแผนจะเปิดตัวสินค้าใหม่ไม่ต่ำกว่า 2 กลุ่ม ทั้งอาหารและเครื่องดื่ม ซึ่งหนึ่งในนั้นจะเป็นกลุ่มอาหารแช่แข็งที่ปัจจุบันเน้นทำตลาดส่งออกเป็นหลักภายใต้แบรนด์อายิโนะโมะโต๊ะ และเริ่มทดลองทำตลาดในประเทศมาแล้ว 12 ปี แต่ยังไม่ได้บุกตลาดอย่างจริงจัง ซึ่งในปีหน้าจะพัฒนาสินค้าอาหารชนิดใหม่ๆ ให้หลากหลายมากขึ้นเพื่อเปิดตลาดอย่างจริงจัง
“บริษัทอยู่ระหว่างวางแผนทำตลาดอาหารแช่แข็ง เพราะขณะนี้จากการทดลองตลาดได้วางราคาสินค้าสูงกว่ารายอื่นประมาณ 20%” นายพิเชียร กล่าว
สำหรับผลการดำเนินงานในครึ่งปีแรกตามปีงบประมาณของบริษัท (เม.ย. 2552-มี.ค. 2553) พบว่าภาพรวมรายได้ของบริษัทในช่วงครึ่งปีแรกมีอัตราการเติบโตเพียง 9% ต่ำกว่าเป้าหมายที่วางไว้ว่าจะเติบโตได้เป็นตัวเลข 2 หลัก อย่างไรก็ตาม ในครึ่งปีหลังจะทำตลาดอย่างต่อเนื่อง เพื่อให้ทั้งปีสามารถเติบโตได้ 2 หลักตามเป้า
ล่าสุด บริษัทได้ใช้งบประมาณ 400 ล้านบาท สำหรับทำกิจกรรมทางการตลาดและโฆษณาประชาสัมพันธ์กลุ่มสินค้าเครื่องปรุงรสภายใต้แบรนด์รสดี ขณะเดียวกันบริษัทยังได้ปรับปรุงบรรจุภัณฑ์ของรสดีให้ทันสมัยมากขึ้น พร้อมกับทำกิจกรรมทางการตลาดเพื่อฉลองครบรอบ 30 ปีของการทำตลาดรสดี ซึ่งเป็นการเพิ่มงบจาก 350 ล้านบาทในปีที่ผ่านมาจากกิจกรรมดังกล่าว คาดว่าส่งผลให้รสดีมีรายได้เติบโตไม่ต่ำกว่า 14% จากรายได้ 3,300-3,400 ล้านบาท และมีส่วนแบ่งการตลาดเป็น 64% จาก 62% ของมูลค่าตลาดรวมเครื่องปรุงรส 5,000 ล้านบาทในสิ้นปีนี้ ซึ่งเพิ่มขึ้นจากปีที่ผ่านมาที่มีมูลค่าอยู่ที่ 4,500 ล้านบาท
ขณะที่ภาพรวมรายได้ของบริษัทสิ้นปีนี้คาดว่าจะมีรายได้อยู่ที่ 2.5–2.6 หมื่นล้านบาท เติบโต 10% ตามเป้าหมายที่วางไว้ โดยมีผงชูรสอายิโนะโมะโต๊ะเป็นสินค้าทำรายได้หลัก คิดเป็นอัตราส่วน 1 ใน 3 ของรายได้รวม ส่วนกลุ่มสินค้าที่เติบโตเป็นเลข 2 หลัก อาทิ รสดี และบะหมี่กึ่งสำเร็จรูปตรายำยำ